阿仙奴力斟甘美治 夏維斯幫手探口風
2024年04月08日 17:02
東網電視
更多新聞短片
甘美治技術全面。(Getty Images)
阿仙奴將於周三(10日)凌晨歐聯8強首回合主場對拜仁慕尼黑,兵工廠主帥阿迪達有機會親身觀察收購目標甘美治表現,根據《Football Transfers》爆料,阿迪達希望今夏簽入呢位29歲德國國腳,佢只剩下1年合約,兵工廠可望執平貨。
由於湯馬士柏迪經常受傷,面臨被放棄,阿迪達計劃簽入1位同樣可以勝任防守中場及右後衞嘅全能戰士,所以睇中多才多藝嘅甘美治。最關鍵係甘美治將於2025年6月約滿,佢本身冇聘請經理人,導致同拜仁續約談判出現阻滯,據悉甘美治要求大幅加薪,甚至同射手哈利卡尼人工睇齊,卡尼現時周薪高達40萬鎊(約395萬港元),拜仁難以滿足甘美治要求,令阿仙奴可以乘虛而入。
盛傳阿仙奴中場夏維斯上月國際賽期間,曾經私下同德國國家隊隊友甘美治傾轉會問題,了解佢想法,似乎為阿仙奴出手鋪路,實行裡應外合,誘導甘美治入「廠」。